b'\n_START_ARTICLE_\nJim Crow -lait\n_START_PARAGRAPH_\nJim Crow -lait (engl. Jim Crow laws) olivat Yhdysvalloissa, p\xc3\xa4\xc3\xa4osin maan etel\xc3\xa4valtioissa, s\xc3\xa4\xc3\xa4dettyj\xc3\xa4 rotuperustaisia syrjint\xc3\xa4lakeja, jotka ohjasivat mustan v\xc3\xa4est\xc3\xb6n arkea kastij\xc3\xa4rjestelm\xc3\xa4\xc3\xa4n verrattavassa mittakaavassa. Lait saivat alkunsa 1870-luvulla ja olivat voimassa 1960-luvun puoliv\xc3\xa4liin saakka._NEWLINE_Jim Crow -lait perustuivat juridisesti Yhdysvaltain korkeimman oikeuden vuonna 1896 antamaan p\xc3\xa4\xc3\xa4t\xc3\xb6kseen Plessy vastaan Ferguson. P\xc3\xa4\xc3\xa4t\xc3\xb6ksen mukaan Louisianan osavaltion laki, joka s\xc3\xa4\xc3\xa4ti mustille ja valkoisille tarkoitetut erilliset mutta yhdenvertaiset tilat rautatieliikenteess\xc3\xa4 pakollisiksi, ei ollut perustuslain vastainen. P\xc3\xa4\xc3\xa4t\xc3\xb6s muodosti osavaltioiden ja paikallishallintojen rotuerotteluk\xc3\xa4yt\xc3\xa4nt\xc3\xb6jen juridisen perustan aina vuoteen 1954 asti, jolloin korkein oikeus kumosi sen p\xc3\xa4\xc3\xa4t\xc3\xb6ksell\xc3\xa4 Brown vastaan Topekan koululautakunta. T\xc3\xa4m\xc3\xa4n yksimielisen (9\xe2\x80\x930) p\xc3\xa4\xc3\xa4t\xc3\xb6ksen mukaan rotuerottelu on perustuslain nelj\xc3\xa4nnentoista lis\xc3\xa4yksen vastainen. Nelj\xc3\xa4stoista lis\xc3\xa4ys takaa kaikille kansalaisille yhten\xc3\xa4isen kohtelun lain edess\xc3\xa4.\n_START_SECTION_\nTermin alkuper\xc3\xa4\n_START_PARAGRAPH_\nJim Crow -nimitys tulee Thomas D. Ricen 1828 tekem\xc3\xa4st\xc3\xa4 \xe2\x80\x9dJump Jim Crow\xe2\x80\x9d -pilkkalaulusta, jota t\xc3\xa4m\xc3\xa4 esitti nykymittapuulla arvioituna rasistisessa kiertolaislauluesityksess\xc3\xa4\xc3\xa4n, joka sai menestyst\xc3\xa4 ja runsaasti j\xc3\xa4ljittelij\xc3\xb6it\xc3\xa4. Vaikka n\xc3\xa4yt\xc3\xb6sten halventavuus v\xc3\xa4henikin my\xc3\xb6hempin\xc3\xa4 vuosikymmenin\xc3\xa4, \xe2\x80\x9dJim Crow\xe2\x80\x9d oli jo vuonna 1838 rasistinen haukkumasana ja se oli tuoreessa muistissa viel\xc3\xa4 1870-luvulla, jolloin kyseisi\xc3\xa4 lakeja alettiin s\xc3\xa4\xc3\xa4t\xc3\xa4\xc3\xa4. Termi \xe2\x80\x9dJim Crow -laki\xe2\x80\x9d esiintyi ensimm\xc3\xa4ist\xc3\xa4 kertaa 1904 Dictionary of American Englishissa. Nimityst\xc3\xa4 oli k\xc3\xa4ytetty kuitenkin yleisesti jo ainakin vuodesta 1890 l\xc3\xa4htien.\n_START_SECTION_\nLakien kumoaminen\n_START_PARAGRAPH_\nVuonna 1954 korkein oikeus kumosi p\xc3\xa4\xc3\xa4t\xc3\xb6ksen Plessy vastaan Ferguson p\xc3\xa4\xc3\xa4t\xc3\xb6ksell\xc3\xa4 Brown vastaan Topekan koululautakunta, jonka mukaan rotuerottelulait olivat maan perustuslain nelj\xc3\xa4nnentoista lis\xc3\xa4yksen vastaisia. P\xc3\xa4\xc3\xa4t\xc3\xb6s k\xc3\xa4ynnisti Yhdysvalloissa koulutusj\xc3\xa4rjestelm\xc3\xa4n ja yleisemm\xc3\xa4n yhteiskunnallisen uudistuksen ja toimi innoittajana kansalaisoikeusliikkeen syntymiselle. Kansalaisoikeusliikkeen j\xc3\xa4rjest\xc3\xa4m\xc3\xa4 Montgomeryn bussiboikotti ja sit\xc3\xa4 seuranneet mielenosoitukset vaikuttivat my\xc3\xb6s Jim Crow -lakien kumoamiseen. Yhdysvaltain lakiin lis\xc3\xa4ttiin lopulta vuonna 1964 kansalaisoikeuslaki (Civil Rights Act)  ja \xc3\xa4\xc3\xa4nioikeuslaki (Voting Rights Act) vuonna 1965.'